КIэрыхубжьэрыхур зэтримыхьэн щхьэкIэ
КъБР-м и Iэтащхьэм и пщэрылъкIэ, КъБР-м Ухуэ­ныгъэмрэ псэупIэ-комму­нальнэ IэнатIэмкIэ и министерствэр, «Экологистика» щIыналъэ операторыр и ­гъусэу, елэжьащ кIэрыхубжьэрыхур зэрыдаш техникэхэм я бжыгъэм зэрыхагъэхъуэну щIыкIэм.
Абы кърикIуаращи, щIыналъэ операторым иджыблагъэ къыIэрыхьащ кIэрыхубжьэрыхур зэрыдаш техникэщIэу 7. Машинэхэр щы­лэжьэнущ мыпхуэдэ техникэр щымащIэ районхэм.
- Техникэм я бжыгъэм хэ­хъуэмэ, шэч хэмылъу, нэхъыфIу зэфIагъэкIыфынущ кIэрыхубжьэрыхур зэрыдашым ехьэлIа Iуэхутхьэбзэхэри. ШыщхьэуIум икухэм иджыри машинэшхуэу 3 къытIэрыхьэну дыпоплъэ, ахэр тещIыхьауэ щытынущ ухуэныгъэ кIэрыхубжьэ­рыхухэр, жыг къудамэхэмрэ къуацэ-чыцэхэмрэ дэшы-ным. КъищынэмыщIауэ, ди мурадщ иджыри техникэ 11 къэтщэхуну, - жиIащ КъБР-м Ухуэныгъэмрэ псэупIэ-ком­мунальнэ IэнатIэмкIэ и ми­нистр Котченкэ Роман.
КIэрыхубжьэрыхур зрадзэ контейнерхэр ирикъуу щIы­пIэхэм щыгъэувынми зэман гъунэгъум елэжьынущ. Псалъэм папщIэ, литр 1100-рэ зэрыхуэн апхуэдэ контейнеру мин къащэхуну я мурадщ. Аруан, Бахъсэн районхэм кIэрыхубжьэрыхур щызэхадз я щIыпIэхэм пап­щIэ хьэлъэр къэзыIэт, ­къезыхьэкI техникэхэм хуэдэу 4 зэрагъэпэ­щынущ. Апхуэдэуи Аруан ­районым полигоным щы­лэжьэну зы бульдозеррэ зы экскаваторрэ.
Нэхъ ипэкIэ апхуэдэ техникэр зэрахуримыкъум къыхэкIт кIэрыхубжьэрыхур зэтрихьэныр. Иджы щытыкIэм зихъуэжыну щогугъ.
БАГЪЭТЫР Луизэ.
